MYITKYINA MANAU GALANG BAI SA YANG
密支那目瑙
时间:2014-06-30 00:00:00 来源:德宏团结报
Hpan Ja
2007 ning shata 1 pro 6 ya shani, mungdo manau sa hpung ko bai hkan lom nna, Myitkyina Shata pru manau poi de bai sa wa ni ai.
Ndai lang na manau poi hta, ngai go manau sa nau na hku nson sai majo, manu dan, hkik tsom ai rida maka labu hte soi palong ni mung n-gun ai sha, atsang awang rai nna hkan sa mat wa ni ai.
Manau sa wa yang hpa majo manau nau na nson ai i? myit ai lam ni go, sumrai galu《Lohkum Ja Dim》hpe ka bang wa ri ri rai sai majo, moi Lohkum Ja Dim yan Nga Nong Lauban pyo chyai hkom yu ai Myitkyina, Mali Nmai hka hkan sa du gawan hkom mayu ai lam rai nga ai.
Bai lam mi go 2003 ning hta manau sa yang, pyo ai namchyi loi pyi nrong mat dum ai majo mung, abui ayang sha rai manau sa nau na myit kadong lung mat ai hta mungrai nga ai. Lapu galang mi achye hkrum yang, sumri do sha mu tim numla kailang galok wa ai bo le i.
2003 ning na Myitkyina manau sa ai lam hpe dum dat jang, hkai nma ai maumui wa le, Laiza gik ko lai bang wa yang, lawan wan nlu shang wa nna, manau sa ai, Myitkyina du lu sana re ngu nna ningtsing ai myit makrung pyi ma do kyip mat wa sayang she, mai lai sai nga nna bai rot mat wa ai, Laiza sha no lai bang mat wa yang, modo bai hkring mat sai, tsomra na sayang she, mai hkom sai da nga nna shamot mat wa yang, Manmo lam, Myitkyina na lam hte Laiza lam numbro ko bai sa chya mat sai. Dai lam numbro hta sa hkring ai hkyingten go ajin aban rai mat wa nna, shat kosi ai ni nhpye na lu sha sho sha shama, dung tsu ai ni go masha ni a nta de ahpre shang da chyai rai, masha nau dung lo nna nta krauda mung dung shayot kau ya, la wa-ngan tsom ra mi za zin bai rot galo nna, anhte yong bai jom dung yu yang nshamu jang she, nta madu ni a myit bai pyo mat re mung lom sha saga ai. Shana de tingsa ajan pyi sinna maga de nga mat wa sayang me she mai hkom sai da nga nna, shamu shamot mat wa ga yang, manau sa ai modo sumshi mali shi go gaji gachyep la ai, n ru n ra re modo lam ko ninghpu hte dun rai hkom mat wa ai rai yang, ninghpu nau na-du ai majo, hpang de na ni shong de na ni hpe nhkan mu mat rai, myit pyi htum htum nga let, hkum ting na nrut nra pyi modo nau ga-nga ai majo hkrok hkrak tsu machyi mat ma sai. Ajan go ninghpu ko shang mat wa ai zon, galoi na lapran mat mat wa ai re nchye mat sai, ninghpu maling ko nna ningsin hku de bai gayin mat wa sai hte maren, modo dat myi nnan nmai rai mat sai, ninghpu marit nna hkum pyi anu anai nga mat wa sayang she, modo bai hkring mat sai.
Tsom ra na sayang she Mali hka mahkrai ko du sai nga ai shiga na lu nna, myit e ong ong sha ngu let, Myitkyina du sai ga rai re nga ai ngu la tsap to nga yang, lago she tsu mat tim tsim hte tasm bai rai mat sai. Masha yong mayong angun angan nga nna myit npyo to nga ai ten hta bai du ai shiga go, Sakhkung mungdo de nna got shang wa ai modo mahkra ko Myen mung na nambat dazik galai shakap kau yang she Mali hka mahkrai lu lai na hku bai rai wa sai da. Anhte a modo ko nambat dazik galai shakap kau ngut yang, shana ten hkying 12 du mat sai.
Myitkyina na Shata pru manau wang ko du shang wa nna, madu ni hte manau ni jom shachyan shanga hkalaum hkat nna shana shat sha ngut yang, yuptung yuphka rai mat sai.
Shata pru de manau sa yang go shata jan e Sam sa ai zon nga ai ko sa wa ai bo rai ang sai ngu, ayak ahkak nga ai myit hpe n-gun jo la rai nga ai ten yang, yup shara de sa wa saga nga nna bai maron dat ai hte rau, gadai mung gadai dung ai modo de bai wa dung mat saga ai. Maling mala nga ai lam hku rai mat wa yang, Sama Miwa ni a htap lahkong re zuphpong gok ko sa hto sharu ton masai, shana ningsin ningmun e she du bang wa ai rai nna, nam hiom mayu ai sharang ai hkrai rai sai majo, chyahkring mi na laman sha zuphpong gok na namdum de jithkyi hpring gaprat mat sai, jit lui ing mat, hkyitong ni ndi nda rai to mat gajang nna, lago hpe pyi mai hta hpai kau yang go hta hpai lang kau, byin mai yang go shinggyim masha ni yong ahkra zon shat n sha ai nga mai to ngu nna she myit mat ni ai. Dai shana go ninghpu bat hte numshu lamu bat ni gayau gaya, num la gok mi ko sha marai lahkong nba langai ngai jom hpun nna yup mat saga ai.
Yup mang pyi garai nmu yang manau nau sa wa saga nga nna bai shadut dat sai hte maren, yong mayong myiman majoi joi sha gatsut kau nna mon sumli la rai , manau wang de bai sa wa yang, Mali hka hte ninghkong ja jan hpe mu mada dat jang she, shanut hkanu nga ai myit asan sha bai nga mat sai.
Raitim, shana de Sakhkung ko nna sa ai la langai mat mat ai majo, anhte yong go nmu nchyi nga nna nga npyo mat saga ai. Dai lam ni hpe dum dat jang, ndai lang mung lam lapran gade bai yak nna she lu lai na kun ngu nna myit lo let, Layang No ni a modo ko hkan dung nang nna, Mali zup de alu sha sa du hkom ga ngu nna so ningdat da sai.
Masum ning a hpang na Myitkyina lam go, Laiza gik na Shanglot hpyen la ni mung kaga lai hpa mi nhkap jep ai sha shalai bang dat masai, ya go Myen hpyen gik hkan she bai hkap jep masai nhten ngu son tak let jahta mat wa yang, ndum ai zon nga yang Myitkyina shata pru manau wang shinggan ko, manam hkap madu ni modo lam lahkong maga rai, madum sumpyi chyingbau shupsheng hte hkap tau nga la jang she, Myitkyina hte Sakhkung mungdo go manap shat pyi sa mai sha ai shara re hpe chye mat sai.
Shana shat sha ngut ai hpang, yup shara hparan wa ma yang, anhte houng ni shara mi hkan du yang mung yup ra n man sai hkrai hkap nga nna, daina go amyu mi bai rai ang sai ngu, htot hkrai htot hkom mat wa yang, jahtum e go Myitkyina myu ga-ang na Nyulai manam jarop ko woi sa wa masai.
Manam jarop ko du yang, yupra nlo mat sai, marai lahkong ku langai ngai ko jom yup na tai mat sai nga nna, grai tong ban let hkap tsun ma ai, raitim la nkau mi go la shada ganing rai yup ku mi ko sha jom yup na rai nga nna grai go aput ma ai, raitim, mandan lok lek zon langai sha hpe lahkong masum nmai shabyin la ai majo, gok mi ko marai lahkong hkong nshang wa nlot rai sai. Manang ni yong azum zum rai shang wa mat ma ai hpang, ngai chyu sha ngam shingtai mat sai majo, ngam ai gok langai go ngai jo sha mat sai.
Myitkyina mare gawam na matu manang yan a manau sa lago mung hkan gang ya nga sai. Du ai hpang shani ngai go Maran Ko yan Bok Tong hpe sha woi rai Myitkyina gat lam de gawam bang mat saga ai. Myitkyina simai gat go Mali hka kau e sha rai nna, hka kau nten ko Mali hka de myi man yong let, hkausoi sha yang alak mi mu ai na ai, hkausoi mu ai hta n-ga, hka hpe mu nna myit pyo ai majo nhten grau mu mat ang ai. Hkausoi sha ngut nna Jinghpo ni nau ai Nga banau sa tam yang, Myen ni galo ai Hkatsu banau hte ntsin hte brim re sha ai bo si-mai mai shatai na zon nsan ai Nga banau sha mu nna, myit e loi mi ngo ngo nga let hkro hkom nga yang, Jinghpo num langai mi lagoi hpo hte matep ai si-mai dut nna nhpa matep re ni ngu san jang, Hkahku ni galo ai Nga banau re nga nna tsun dan u ai. Anhte go dai sha tam ai ni rai nna, manu dara na mung nshai sai, marai mi matep mali li sha lu mari tim shingnoi mi mu mari ai daram myit pyo mat saga ai.
Shana de, Maran Ko yan Bok Tong manau sa nau na matu ali ahti rai shakya lang nna manau wang de sa wa saga ai. Maran Ko go manau nsa nau nlot re da, shi tsun ai Sakhkung ga manau gade lang manau tim hpaga ga kyin nna manau wang sha pyi nlu sa garet ai, ndai lang go manau nau na ngu nna nanhte ko hkan ga-nan nang ai re da.
Manau wang de sa wa yang, 2003 ning na manau poi zon masha chyat ganong ai mung nmu, masha nlo nna lamu ga go dam rai, loi mi garen garen nga let gawam hkom mat wa yang, manau poi a matu san da ai gat ya dabang de du mat wa saga ai. Dabang ko mung gat dut masha ni ginsum nnan sha no gap bang wa ai she lo nga ai. Chye ai masha hte hkrum nna hpa majo manau ngut wa sayang she gat sa wa ma ni ngu san yu yang, manau du na masum mali ya no ra ai nga nna tsun dan ma ai majo kajong mat saga ai, galo bai san jahkrup yu yang she, manau go 11, 12 ya shani she re, ndai lapran go mungdo daido poi she re nga nna tsun dan ma ai. Shaloi she anhte go nau jau sa kau sai, masha ni manau poi sa wa ai shani anhte go wa ten bai du mat sai ngu myit shup shup ngu let, gat dut dut ai ni hpe hkan yu hkom mat wa yang, lu sha ko nna lai ai go Miwa mung na gat rai hkrai pri, mari mayu ai myit mung ahkyep mi pyi nrong mat sai. Ajan go chyep chyep gahtet ai ko, nhpye hte jan shingga let hkom mat wa yang, Jinghpo gumgai langai mi Akyau dut dung nga ai sa mu nna, nhpa hpa kyau re ngu hta yu let san jang, gumgai jan go, Magui kyau, Aya kyau, Sharo kyau re nga nna shachyan dan bang wa sanu ai. Ngachyu zon hpro ai arai gumdin tong langai to nna, nhpa re ni ngu hta san jang, gumgai jan go Jinghpo ga da Miwa ga da ga let Sharo chyu re nga nna tsun u ai. Ngai go mau sai, sharo chyu ndai made de go ganing di pyip gahkyin la ai rai kun ngu nna bai san jang she, shi tsun ai go:Sharo gasha a shinglet go mazut ai rai nna, achyu chyu ai shaloi sharo ganu a chyusi marun jahpye kau ya jang, sharo chyu aga de lui kap mat ai re, ndai go Putau ga hkan na akam gaja ai shan jaugong gaba ni sha she mu tam ai, grai manu dan ai bo atsi gaja re, nanhte lawan mari la mu le, gumgai dingla ni sha jang n-gun rong wa, ramma ni sha yang hkum grau kang wa, ma kaji ni sha yang gaba bong tsom wa ai. Akyau dut ai gumgai jan tsun magang tun magang, Miwa ga she ga shalom wa jang she, shi dut ai akyau go atu hkrai rai na she shadu mat sai, raitim gumgai jan gumhpro grau lu dut na matu shapyo ai rai na re ngu nna, ngai go sharo kyau hte aya kyau arong rong mari la se ai, akyau shen ai shaloi gumgai jan jang si go nlang ai, jang hpan ko gumhpro ahti mi gabai bang nna me shen ya u ai.
Akyau sha mari gun rai manau wang de bai nhtang wa saga ai, manau bu hpun nlang nna gara de wa sa wa yu na kun ngu no son nga yang, du gaba Htoi Man a daraiba wa gat sa bai so nna myu de bai gayin bang mat wa saga ai.
Shana mungdan lahkong na yu ngui shayi shadang hte ka manot masha ni zat pya dan ma yang, Sakhkung de nna sa ai ni hkon ai , ka ai mahkon, zat, masha yong hpe mu jin sai majo, hkru ai ko shat ganagu sha ai zon ngu yu shakut dung nga yang, Sam amyu ni a Gayang ka hpe nsharam shara matut nna bai sa ka dan dan re hpe she nang wa hkra yu shakut kau saga ai. Hkum hkra yu lau mat ai zon nga nga yang, Jinghpo num langai mi longhpro she mong wa hkra re Myen ka sa ka gamong dat jang she, yup shamnui si she bran mat hkra, bai matut yu wa yang,Gala amyu ni mung tsom tsom sha rai bai sa ka dan ngut ngut re hpang, manau shayi bai lata bang wa masai. Tsom shayi lata ai shaloi mayen yu ma-ut na daram tsom ai nlom ai majo, dung lagon mat nna, manam jarop de wa mat saga ai.
Mali Nmai zup ko nna lai ai kaga hpa mung nsharong mat sai majo, lawan wa yup mat na sha ahkyak rai mat sai.
Pro 9 ya jahpot Mali zup de rot mat wa hkyen ai hte she, nsen hton jak ko nna ya ten na manau go Sakhkung mungdo ni a manau re nga ai hte rau, chyingbau ngoi gara wa jang, Layang No go: Mana lo, lago lahpan she gaya wa sai, manau wang galang grup sha yo, shanglot hpyennum ni a lapran ko matep nna galang grup sha yo. nga nna, modo na gumhpro n-gang soi nhpye sha hta hpye la rai kagat mat wa sai. Shaloi she Maran Ko mung hkrap hte hkri tsun ai, nanhte ngai hpe hkumton da kau lu yo, manau nau yang go lahkong lang shagup ai bo re da , ngai mung no sa mayu ai nga jang she, lawan sa manau la su, hkying hkum chyen mi ko nna hkum shalai ngu dat sai..
Masha la ai lam go grai ndot npyo ai she rai nga hka, Mali zup de sa wa na matu jan lo mat nna nji n-gu nga ai myit hte, Bok Tong hte an labau hking rai pya madun gok de gawam mat saga ai. Pya madun gok ko moi jiwoi jiwa ni galo da ai la-hkri rai grai madun dan ma ai, ra mayu ai arai mahkra go ndut ai hkrai , myi sha mai bau la sai, raitim ari pali hte hkri ai hkabu langai hpe grai ra gari ai jo e, ngai hpe dut ya kau nna nanhte langai mi bai galo la mu ngu yang, ya prat na masha ni nchye galo mat sai, ndai go labau shang ai arai ni she rai mat sai nga, tsepkop ndut ya hkro masai. Ngai hpe yu mayu jang manau poi hta sa wa wa di u da. Myit loi mi shup shup nga let dong mahka hkom nga yang, madum supyi amyu myu pya madun dan ai shakum ko, Sa-myen manai makai gying gying gang gang re mi noi da ma nna,“Ndai sa-myen mung ndut i?”ngu sa san dat yang, “Ndut ai, ndai zon si ai Sa-myen mung nau nmu ai re majo, pya madun ai sha re.”bai nga mat nna gayin wa ai hte, Hkahku nhko hko, dangpai bu ai lapran le galu gaba ai salang langai mi go: Hkying masum jo jang go dut na. nga nna hkan tsun u ai.“S-hayu dat u.”ngai manu ndara ai she jo kau nna Sa-myen la hpai kau jang, pya madun gok sin ai wa go“Arai nang, ya mu madu ni wa pop jang ganing ngu wa hkap tsun dan na re ta?” nga nna pot a ngun dat nu ai, ngai go lungseng tong mi lu mari hpai ai hte grau gabu nna, madun gok ko nna Bok Tong hpe sha so woi rai hprong pru mat wa yang, shingtai hkrit yang sumbra hte gatut ai ngu ai bo, Hpau mo n-gang hpye ai la wa-ngan langai mi go ngai hpai ai Sa-myen hpe yu nna, ta layung di rai san ai,“Ya ganing rai arai dai hpai hkom nta?”"ngai mari la kau sai.""Gade mi hte?"“Hkying masum ya sai.”“iwa gumhpro kun?”“Myen gumhpro.”“Aga, arai ndai ni go pya madun rai hpe wa dut sha bang wa masai i?”La dai wa go grai myit npyo ai hte pya madun gok de hkre hkre lahpre mat wa jang, ngai mung shi bai hkan tam nang na tsang nna, Sa-myen hpai kagat mat wa let modo ko wa makoi bang kau se ai.
Shani shingtung pyi du wa sayang she, Layang No yan Maran Ko go manau lu manau shagup la nna, grai myit mu dik let pru wa mara ai. Jahpot shat gan sha la nna Mali Nmai zup de rai mat wa ga yang, lam tup aran ara rai de da ai shangu galup ai Jinghpo gahtong hpe shagu, si-mai sun galo ai nmu rai, Jinghpo mungdo ni nau lagon ai, si-mai sha pyi nkam hkai sha ai, ngai lama lamu ga nde masa ai lu yang go ganing ning de hkai sha na nga nna, ngai lama hkrai ngai lama let, yong mayong go dam lada ai lamu ga hpe yu manon nna, la ni go Myitkyina de num kaji no sa tam na nga, num ni go Myikyina de lamu ga grai lu ai shabrang no sa tam na nga nna, madin madang pyi n nga hkra jahta abyap mat wa saga ai. Ngai lama wa rai yang hkrai rai yang mat wa tim ndu hkro, anhte hpe lam woi shong ai Layang No a ganau wa mung n-gup maji ji ai, nhpa san yang nhpa sha tsun, jan ai ga lahkum mi pyi nkam tsun nga nu ai. Mali Nmai zup de sa wa ai lam go hkom magang tsan magang , akrung sung wa magang rai jang she, Layang No myit malai lu si wa sam nu ai, nde tsan ai chye yang go nsa sai nga nna tsun shapro dat jang, ganau wa go gade ntsan sai , lau du sai nga nna myit bai shapyo ya sai. Hkaro hpunggo de du wa magang, lam gano sha preng ai jak ni bum gano sharu nga ai, lam woi wa tsun ai, lam ndai htu shatsom ai go Sutdu Yup Zauhkong re nga nna shachyen dan u ai.
Hkying langai jan hta anhte Mali zup ko du hkrat wa saga ai, hkakau kong ko nna hka zup de mada dat yang, Mali yan Nmai hka go pai hkra rai lui hkrat wa nna, num she ko hkrum re hte shada da ahpum kyit rai, sinna maga de rau sha run run rai lui mat wa masai. Mali hka kau na zai bru jang hku go pyo chyai hkom ai ni a matu lu sha galo dut ai ni, jong hkye jong tsit , jong htoi ni shachyen jung ton nna, wan hkut hte mong rai kyin nga ma ai, lawu do de na lungja yang hku go aja htu sa ai masha re da, num la, ma ba ai da, ja htu hting rai ni lang nna, majo jo rai ganot hkom nga ma ai. Nkau mi go hka won jon nna hka nam de rai mat wa, nkau mi go Nmai hka chyen de lung mat wa rai nga ma ai. Shanhte hpe yu yang grai pyo la ai zon rai, anhte mung sak no kaji ai ma ni zon, gadong yu ai shaloi ahtu gato na ntsang rai kagat te yu wa saga ai, Ja htu ai ni a makau e kagat du ai hte, ngai go Ja htu la wa a ta na bye laja hpyi la nna, shanhte zon nlung lahpran hkan na zaibru shap la nna Ja hking ko bang nhtom, Ningahong Maran Ko hpe hka kau de lawan sa hkying yu su ngu shadut dat nna, shi sa hkying yu nna tsun ai, “Aja go nmu hkying ai, lungseng chyau hkyep masum mali mi rong nga ai lo.”nga nna hpu dat nna bai sa chyan yu yang, teng sha Lungseng hkyeng gachyi chyi lo ai rong nga ai, Lungseng wa mi rong tim anhte bye laja nlu ai, hpa hte nhtu la sai. Ja htu ai ni hka nam de rai mat wa ma masai, ngai mung shanhte ko hkan nang nna, nlung amyu myu re ahpra ai hku hkom mat wa yang, joi manga dang du ai, maka pu nnan pu wa hkyam ai zon hkyeng tsom ai nlung langai mi sa mu nna, grai gabu let hta hpai yu yang chyip chyip li nga ai, ndang hpai nna lung mut langai a ntsa ko hta mara ton nhtom, aga chye madat ai rai hpe zon: Loihkring wa let wa hpai la na ngu tsun kau da nna, hka nam maga de hkan mat wa yang, Ja htu ai ni hka kau hkan na zai bru shagot hkying at nga ma ai, ngai mung ta hte hkan ahpre dat yang, nmyit madom ai sha, Lungseng hkye hkrai ahpre hkruP nna, Bok Tong, Maran Ko, Layang No, daraiba ni yong hpe shaga yu yang, ngai a nsen go hka nam de hkrai yong lom mat wa sam ai, gadai mung nhtan ya ma ai. Ja htu ai ni hpe hpa rai Lungseng nhta ma ni ? ngu san yang, ma chyu shachyu ai num langai tsun ai gadai nmari ma ai da. Shanhte hpe lani mi Ja gade lu htu a ni ngu bai san yang, yui langai lahkong sha re da. Ya yu yang anhte masha ni hpe si-mai hkai agon ai ngu shatan ai go shut sa, Karai wa e shanhte hpe shara magup si-mai hkai ton da ya sai majo, shanhte tam lu tam sha loi mat nna, si-mai nhkai ra ai sha rai nga ma hka !Ngai pyi Lungseng gasha lachyok mi dang hta ton sayang she, daraiba wa sa wa ra ai.
“Daraiba wa, ngai nanhte hpe Lungseng hta ga ngu shaga yang gadai mung nhtan myit dai.”
“Lungseng? hka gara ko! Anhte nang shaga ai nna ai she re.”daraiba wa shanhpyi gyepdin ro kau nna hka kau de lajen sa wa let htan u ai.
“Nang dai zaibru ahpre dat yu u, grai rong ai, kaji go kaji ai, raitim nta ko pat gom hkan wa tsing ton nna yo chyai yang grai tsom ai.”ngai mung da-ngam no hta nga ni ai. Raitim, nbung bat hpe manam yu yang, jan sinna de ga-ngai mat wa ai na sai, daraiba hpe wa mat saga, manang ni la jin na ngu,nwai nwai nga let woi wa kau ni ai.
Nmyit madom ai go, Bok Tong yan Maran Ko mung hka kau hkan ahpre tarung to nga la nna, ngai go Lungseng grai lu hta sai ngu wa hpu dan jang, shan lahkong mung hta ton sai nga, Layang No chyu sha ngai ntsun dan yang hpa rong ai mung nchye nga nu ai, Lungseng rong ai oh e nga nna, hka kau hkan ne bai sa ahpre dat yang, Lungseng hkyeng nan nan rong to jang she, aman rai bai hta bang wa sai. Nye tsun oh lo dan ai majo, bu hkom manam ni yong mayong Lungseng ahpre hta ai hkrai rai masai. Lam woi wa chyu sha pyilan shingtai zon, hka kau e wa yong hkro to nga ai hpun ding hkra ntsa e, n-gup shachyip kau nna tsim hte tsam rai dung to nga nu ai, shi hpa myit ai nchye sai.
Shat sha ten rai sai, anhte jong hkye langai a gata de shang dung nna, seng madu hpe Nga ju, japhtu, Shinglim pan hte tsing ai dambya si ntsin, marai mi shat makail angai hpra, Muisiki tsa palin mi htet la nna, lu sha bang wa yang, mu mu ai go mying pyi malap, nten pyi sha lom kau na daram nyam sai. Si-mai ndai hte hpe sha shakon sha nlo, mu she mu dum, lama grau lo grau mu yang, anhte go Mali zup ko nna wa na pyi nkam mat na hku she rai sai. Shat sha ngut ai hpang, yong mayong go hka kau de madu ra ai arai tam hta mat wa masai, ngai mung hta masat da ai lunghkye no sa hpai la na ngu let, nlung yang hku hkom mat wa yang, gyinshau hpyi zon re, chyinghkrang pu pu an ai hkauna zon re, Shangma di zon re lung chyang, grai kri ma-nyen tsom ai lungchyang kailang ni no hta hkom nga yang, manang ni yong akong du mat wa masai, Layang No go lawan lung wa, jandu wa sai nga nna maron satsang, magui tin tim prang yang n ga-non ai ngu ai bo nan nan, myit tim magang, ngai hta da ai lung hkye hpe mung nmu tam hkro sai, ganing nchye di sai, nja nja nwai nwai ngu let, lahkam mi htot galang mi gayin yu dat dat rai modo jahkring ton ai akong de lung wa mat ni ai. Kro gata hta go htaning na manau poi sa jang alu sha sa tam hpai la na, Mali hka de hkum hkan chyan nang mat wa yo ngu nna htet kau da sai.
Modo hta, anhte yong madu hta wa ai nlung ni sho pya dan hkat yang, Layang No go hkum gaya jang arut na nga lungpye galu lu lo ai sanit matsat mi hta gun wa, Maran Ko hta gun ai nlung go din din yon yon re hkrai rai nu ai, shi tsun ai, shi a lago lata mazut la ai, nlung dai ni hte wa htu gashin shaprai na da, Bok Tong hta ai nlung go gachyi sha pa ai, raitim Mali Nmai zup a hkrang sumla ro re mi rai nga nu ai, shi tsun ai:“Ngai go Mani Nmai zup pyi hta gun wa sai ”da. Darai ba wa go udi zon rai nna udi made sha lo ai nlung langai hta wa, lungseng mung anhte manang ni hte shaga nga ai laman shi hkrai bai sa hta nna, yong hta jan lo nna, gabu mani ai n-gup pyi galoi nshachyip mat nu ai re. Hkyingten nlo ai majo, chyailen nlo ai Mali Nmai zup hpe marit maroi nja nhpra hte shakram kau da saga ai.
“Jo langchyi ko no wa yu ga.”Shani tup ga n shaga ai lam woi wa tsam mari shi hpang de nna ga lahkun mi shaga dat nu ai.
“Jo langchyi ngu ai go nhpa rai?”ngai gan san dat we ai.
“Bum langai mi le, Jo bum go Myitkyina pa hta tso dik ai shara re, Jo bum ko nna Myitkyina myu ma hkra mu sai.”Shi shing nga tsun dan jang she, mahkon langai go: Jo bum ntsa ko anhkrai lata gindun let hkom ai, brang a tso tso e, Jo poi na hkon e, nang hpe dum dat sai, nang a myi man chyu, brang a myit hta tut tut shingran mu. Nga ai mahkon hpe dum dat nna, mahkon shapro dat ni ai. Jo bum e galo ton ai htap kru du ai machya nta ntsa de lung wa yang, teng teng sha Myitkyina pa ma hkra anhte a myi gata e pri rai mat sai, Mali hka mung shana de na ja jan e nan gaprip ton nna, aja zon gabrim let pa ga-ang hku yang yang rai lui mat wa sai. Tsan tsan ko nna yu yang, Ja htu ai masha ni go masum mali majo mi rai Ja no htu kyin nga ma ai. Hpagan go gara maga de re ni ngu lam woi wa hpe san yang, shi mung jan yu mat wa maga de ladon nna“Hto jan shang mat wa ai sinna maga de re.”nga nna tsun dan ai. Matut nna shi ahpri gumhpan ko hkumba nga let, Jo bum htumpa na lupba yang de ladon nna tsun dan ai: Le ra lupba yang hkra maga de lup ai ni go, mying gumhkong masha ni a re, bai pai maga de na lup go ayat masha ni a re da. Shi nhka hte dingda maga de na nta yan ni hpe madun nna bai tsun ai,“Lama aten no rong yang, Nong nang chyum jong de mung sa yua ga.”nga nna, shi mung dai Nongnang chyum jong ko nna pru wa ai rai ngai nga shachyen dan sai.Nongnang chyum jong go mying tsom ra gaba nna Sakhkung mungdo de na Hkrisatan hpaji sharong ai ram ma ni mung jong sa lung ai grai nga ma ai hta n-ga, shanhte go hpung magam gun hpai tim lit grai dang ai ni hkrai rai nga ma ai. Hkying ten n nga sai, ya na lang she bai sa yu sana re nga jang, shi bai tsun ai Mali hka kau de chyahking mi sa yu ga, lam makau ko sha re nga ai.
Anhte shi woi madun ai hku sa mat wa yang, Mali hka hkingau ntsa na Lagat hpun ni aru hte alap pyi matut mahkai rai hkra tu ahpra ai dabang ko sa du yang, hka kau ko dung chyai na shara mung aran ara di grai galo ton da nga mai. Nga sep zop rai lui kabrim ai hka ntsa hku, nga hkui la, Ja htu sa ai ni go hkawon htu nna Myitkyina myu maga de atin tin rai wa nga ma ai. Hkinggau ntsa ko nna sha yu yang, myit hpunda ndu ai, hka kau hkan tu ai lungrok lungrak ntsa hkan sa lu chyai hkom la yang she myit dik lu na tai ai, ngai nhkap lam hku kagat dumbri yu wa nna, hka kau na lahkyik lahkyok re lunghton ntsa hkan no kagat hkon nga yang, hkinggau ntsa de nga ai ni yong mayong ngai hpe ahka hta nau ni ai de hkum sa, jan du sai, hka kau de hkum sas a nga nna shaga shatsang ai majo kun? galang ta gatsi gatsang nga wa ai hte, hka de mada dat yu yang, hka hpunla go nja ai raitim asin amut rai sung kumla madun nga ai, shara ra go hka nampan pu pyan wa wa re mu jang she hkrit hpa maumui nga ang sai ngu lawan wan lung wa mat ni ai. Ngai gagong pyi rai ntong yang shanhte tsun ai, jan du jang hka kau nmai garet ai, hka de hkrat bang mat ai masha grai nga sai, grau nna ram ma lo ai da nga hkap jahkrit ma ai. Shanhte rai ntsun tim, nye shingran hta hka gata de nna ta achyang na na re mi lalam pru wa na pyi myit dum kau sai. Dai hta n-ga, hka gata hkan myi man go sit sit re masha mang ni hka htumpa hkan kara go wong wong rai, zaibru ni hka kara ni hte gayau gaya rai garai to nga na shingran mung pra pra mu dat sai.
Anhte Myitkyina de nhtang wa ai lam lapran, gat rai hte masha mara machya rai anyin hto ai modo ni go, langai hpang langai Myitkyina myu de ru hkrat wa nga ma ai. Manau poi hpo go pro 10 ya shani she rai nga ai, masha ni manau nau bang wa ai hte, anhte bai wa mat na tai mat sai, grau nwai la sai.
Pro 10 ya jahpot, shata pru manau wang hta masha bo ganong
ai sha mu mat sai, masha shaga garu ai hte chyingbau ngoi gadu ai nsen gapyon ai shaloi na myit masin ni go, lamu lung kam yang lu lung mat wa na zon nga hkra masa si wa ra ai. Hpen hking hte htep re Balik ni manau wang chyinghka lahkong maga hpayan hte hpret nga lam hkom ai ni hpe reng nga ai ko, hpyen hking ahpro lang ai Shanglot hpyenla Dumbu baja hpung ni manau wang de dum lahkrip bang wa ai hkap mu jang, Jinghpo ni mungdan lu sai pyi tam shadu wa ai lu. Dai ni a hpang ko Shanglot hpyen la ni hpe hto ai modo lori langai hpang langai got shang wa mara ai, Shanglot hpyen la ni a modo hpang ko go jak sanat dang ton ai Myen hpyen la ni a modo bai hkan gaput shang wa jang, gahtan nyip bai nga mat sai. Shanglot hpyenla ni hpe yu dat yang, shingkyit kyet ko hka bu langai, ta bom lahkong noi lang nga ma ai, hpyenla ni nyem tso nbung nga ai, dai go ma kaji ni shabrang ni salang ni gayao gaya re majo rai nga ma ai, Shanglot hpennum ni chyu sha ganoi sot hkot re asak rai nga ai, hpyen hking hking ai hkrai go rai tim kyep htep htep ai mung no rong nga ma ai. Myen hpyenla ni hpe bai yu dat jang, shanhte go bu hpun palong nnan sing ko shanhpyi gyepdin labop ko du hkra galu ai din ma ai, bo chyop mung agang dagup rai nna, ri sanat mung prat dep ai bo, lashong sha gang dat jang go pala si grai yan pru wa lu ai ni hpai nga ma ai, shanhte go lam shagu sa gapat tsap kau ai sha nrai, modo ntsa ko jak sanat dang ton nna manao wang de shayon ton nga ma ai, dai modo lapran hkan go hkabu langai ko ta bom lahkong noi nna, wan bom pyong langaingai hpai ai Shanglot hpyenla ni hkan tsap nga ma ai. Yu dat yang hpyenla ni mung manau poi hta shanhte shada arong sa mala hkat ai zon mung she rai nga ma ai.
Maran Ko go grai hkrit gari ai hku:“Yi, shanhte nchye gasat hkat wa na kun i ? Ngai go no kaji yang myeng hprong hprong ai hpe dum jang hkrit la nngai lu.” nga nna lagu hpu dat u ai.
“Hpa ntsang ra lo, manau poi galo nga yang shanhte gara hku rai tim nchye gasat hkat ai.” Ngai shi hpe masin shaja ya ai sha nrai, shanhte nan nchye gasat hkat na hpe kam ai.
Ndai go mali shi jan ning ting jom gasat hkat sai hpyen hpung lahkong rai nga ma ai, ya go majan jahkring saga nga nna jom bong ban da sai majo, akro hta go shada zon nnon tim, myi man ko nmadun ai sha ngui pyo manau wang de shang wa ai rai nga ma ai. Dai ni na ngui pyo simsa nhtoi a majo, masha gade du do sai hko nna galai la ai rai nga ai, labau ndai hte gadai mung matsing ton ging nga ai rai.
Mnau shat gok chyinghka lam hta, Myitkyina ginwang do du wa, Sutdu Yup Zau Hkong, Sakhkung mungdo manau ninghtan hpung hpung up Manam Tong ni go shada da shaman kungdon ga hte, nja nhpra gahtap nna bai shakram kram rai nga ma ai, anhte wa mat na rai sai majo, Myitkyina manau ninghtan hpung ni mung langai hte langai rai znhte hpe modo ko nan hkan shakram sa dat ma ai.
Nwai nwai nga let Manau wang de galang bai mada dat yang, masin pyi ganan ai chyingbau nsen hta, Shanglot hpyenla ni a ta na nhtu hte hpyennum ni a ta na hpajet ni wa, chyingbau nsen hta hkan nna lam she rai, mungkan hta gaba dik ai manau zat a shingkang madun dan nga ma ai lo.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga
kac_Latn jpn_Jpan zho_Hans kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn ltg_Latn kac_Latn kac_Latn kac_Latn kac_Latn